Ministerul Justiției anunță începerea procedurii de selecție pentru opt funcții de conducere la Parchetul General, DNA și DIICOT

Ministerul Justiţiei a anunţat, vineri, demararea selecţiei procurorilor în vederea numirii în opt funcţii vacante de conducere din cadrul Parchetului General, DNA şi DIICOT, informează Agerpres. Este vorba de patru funcţii vacante la Parchetul General: procuror şef şi procuror şef adjunct al Secţiei Judiciare, procuror şef şi procuror şef adjunct al Secţiei de Resurse Umane şi Documentare; trei funcţii la DNA: procuror şef şi procuror şef adjunct al Secţiei de combatere a corupţiei, procuror şef al Secţiei Judiciare Penale; precum şi un post vacant de procuror şef adjunct la DIICOT.

Potrivit unui anunţ postat pe site-ul MJ, selecţia are loc în perioada 10 – 18 septembrie, iar procurorii pot depune cereri de înscriere până la data de 3 septembrie (inclusiv).

Cererile de participare la selecţie vor fi însoţite de următoarele înscrisuri: dovada îndeplinirii condiţiilor de vechime prevăzute de lege; declaraţiile prevăzute de art. 54 alin. (2) raportat la art. 48 alin. (10-11) din Legea nr. 303/2004 privind statutul judecătorilor şi procurorilor; un proiect privind exercitarea atribuţiilor specifice funcţiei de conducere pentru care participă la selecţie, care se depune atât pe suport hârtie, cât şi în format electronic; un curriculum vitae al procurorului; minim 10 lucrări întocmite de procuror în compartimentele în care i-a desfăşurat activitatea, în ultimii 5 ani; ultimul raport de evaluare a activităţii profesionale; orice alte înscrisuri relevante.

Lista procurorilor care îndeplinesc condiţiile de participare la selecţie şi programarea interviurilor se vor afişa la sediul MJ la data de 4 septembrie.

Procurorii participanţi la selecţie vor susţine, în perioada 5 – 14 septembrie, un interviu cu ministrul Justiţiei, care va fi sprijinit de secretarii de stat.

Rezultatele selecţiei se vor afişa la sediul Ministerului Justiţiei şi se vor publica pe pagina Internet a instituţiei, la data de 18 septembrie, după care propunerile ministrului Justiţiei vor fi înaintate CSM, în vederea obţinerii avizului. După obţinerea avizului CSM, ministrul Justiţiei va înainta propunerile preşedintelui României, în vederea numirii în funcţiile de conducere.